Source: https://www.laki24.fi/asian-siirto-toimivaltaiseen-tuomioistuimeen/
Timestamp: 2019-01-18 08:42:32+00:00

Document:
Asian siirto toimivaltaiseen tuomioistuimeen - Laki24.fi
Artikkelit Riita-asiat, siviiliprosessi
Dispositiivinen riita-asia
Indispositiivinen riita-asia
Asian siirto toimivaltaiseen tuomioistuimeen
Tuomioistuin ottaa käsiteltäväkseen vain asian, jonka käsittelemiseen sillä on toimivalta. Tuomioistuin ratkaisee itsenäisesti kysymyksen toimivaltaisuudestaan. Toimivalta jakautuu oikeusasteelliseen, asialliseen, alueelliseen ja kansainväliseen toimivaltaan. Toimivaltaa eri prosessilajeissa (siviili-, rikos- ja hallintoprosessissa) sääntelevät eri normit. Jos toimivalta ei ole, on edessä asian siirto toimivaltaiseen tuomioistuimeen.
Siirto riita-asioissa
Alueellisen toimivallan jako jakaa jutut niiden tuomioistuinten kesken, jotka ovat oikeusasteellisessa ja asiallisessa suhteessa samanarvoisia. Alueellisesti toimivaltaiset tuomioistuimet on jaettu yleiseen oikeuspaikkaan ja erityisiin oikeuspaikkoihin. Erityiset oikeuspaikat voivat olla yleisen oikeuspaikan kanssa vaihtoehtoisia eli kilpailevia oikeuspaikkoja, tai ne voi olla säädetty pakollisiksi eli eksklusiivisiksi oikeuspaikoiksi.
Yleinen oikeuspaikka siviiliasiassa on vastaajan kotipaikan tuomioistuin.
Tuomioistuimen on heti jutun saavuttua käsiteltäväksi tutkittava, että se on asiassa oikeusasteellisesti, asiallisesti ja alueellisesti toimivaltainen. Jos alueellista toimivaltaa koskeva säännös on dispositiivinen, tuomioistuin tutkii alueellisen toimivaltansa vain, jos vastaaja huomauttaa asiasta käyttäessään asiassa ensimmäistä kertaa puhevaltaa tai ei lainkaan vastaa asiassa. Jos tuomioistuin katsoo, ettei sillä ole toimivaltaa, sen on siviiliasiassa jätettävä asia tutkimatta
Riita-asiassa käräjäoikeuden on kantajan tai hakijan suostumuksella siirrettävä asia toimivaltaiseen käräjäoikeuteen, jos se katsoo, ettei ole toimivaltainen tutkimaan asiaa. Käräjäoikeus saa kuitenkin jättää asian siirtämättä, jos toimivaltainen käräjäoikeus ei ole vaikeuksitta selvitettävissä.
Se tuomioistuin, johon asia siirretään, ratkaisee taas oman toimivaltansa itsenäisesti. Hovioikeus ei saa riita-asian muutoksenhaun yhteydessä tutkia, onko pääasia tutkittu ja ratkaistu alueellisesti toimivaltaisessa käräjäoikeudessa, jollei asianosainen tehnyt väitettä toimivallan puuttumisesta käräjäoikeudessa ja hakenut muutosta tästä kysymyksestä annettuun ratkaisuun. Eli jos valitus ei koske asian ratkaisseen tuomioistuimen toimivallan puutetta, ei siihen hovioikeudessa enää puututa. Korkein oikeus taas saa tutkia alueellista toimivaltaa koskevan kysymyksen vain, jos hovioikeus on tutkinut kysymyksen ja sanotusta kysymyksestä annetusta ratkaisusta valitetaan. Jos ylempi tuomioistuin katsoo, ettei alempi tuomioistuin ollut toimivaltainen tutkimaan asiaa, ylemmän tuomioistuimen on siirrettävä asia toimivaltaisen alemman tuomioistuimen käsiteltäväksi. Asiaa ei kuitenkaan siirretä, jos kaikki asianosaiset vastustavat siirtämistä.
Asian siirto rikosasiassa
Rikosasioissa tuomioistuin, jossa on vireillä virallisen syyttäjän tekemä rangaistusvaatimus, saa syyttäjän esityksestä erityisten syiden niin vaatiessa siirtää asian toiseen, toimivaltaiseen tuomioistuimeen. Tällainen siirto on tarpeen esimerkiksi silloin, kun ilmenee, ettei alkuperäisellä tuomioistuimella ole toimivaltaa tai käsittely toisessa tuomioistuimessa olisi tarkoituksenmukaisempaa.
Päätös, jolla asia on siirretty tai siirtoesitys hylätty on muutoksenhakukelvoton. Milloin muutoksenhaku rikosasiassa on vireillä hovioikeudessa, saa hovioikeus erityisten syiden niin vaatiessa siirtää asian toiseen hovioikeuteen, jossa samaa henkilöä koskeva rikosasia on vireillä. Myösä tällainen hovioikeuden siirtopäätös on muutoksenhakukelvoton.
Jos ylempi tuomioistuin havaitsee, että alempi tuomioistuin ei ole toimivaltainen tuomioistuin tutkimaan siinä vireille pantua rikosasiaa, tai vahvistaa alemman tuomioistuimen sanotun sisältöisen päätöksen, ylemmän tuomioistuimen tulee, milloin sitä on muutoksenhakemuksessa tai siihen annetussa vastauksessa pyydetty tai erittäin painavat syyt muutoin niin vaativat, siirtää asia oikeaan alempaan tuomioistuimeen, mikäli se esitetyn aineiston perusteella on mahdollista.
Materiaalinen prosessinjohto
Mikä on väittämistaakka?
Tuomion oikaisu
Tuomion täydentäminen
Kirjallinen menettely rikosprosessissa
Sovittelu konfliktinratkaisussa
Näytön perustelemisen vaiheet
Näyttökynnys eli tuomitsemiskynnys
Todisteiden yhteisvaikutusten määrittäminen
Tuomioperusteet ja kanneperusteet
Faktaperustelut tuomion osana - Tuomion perusteleminen
Ennakkopäätösvalituksen tekeminen
Riita-asian hävinneen osapuolen vastuu kuluista
Oikeudenkäynnissä kuvaaminen
Oikeuden ratkaisuiden nimet vaihtelevat prosesseissa
Käräjäoikeuden istunnon pöytäkirja riita-asiassa
Valmisteluistunto riita-asian käsittelyssä
Poikkeukset kanteenmuutoskiellosta

References: Tuomioistuin 
 Tuomioistuin 
 tuomioistuin 
 tuomioistuin 
 tuomioistuin 
 tuomioistuin 
 tuomioistuin 
 tuomioistuin 
 tuomioistuin